Il-Partit Nazzjonalista jagħmel referenza għall-kummenti li ta l-Prim Ministru Muscat dalgħodu lill-mezzi tax-xandir dwar l-iskema tal-bejgħ taċ-ċittadinanza. Jidher ċar mill-kummenti tiegħu li l-Prim Ministru mhuwiex verament interessat li jfittex kunsens mal-Kummissjoni Ewropea u jrid bilfors li l-istess Kummissjoni taċċetta l-pożizzjoni tal-Gvern Malti kif inhi. B'din l-attitudni, il-Prim Ministru qed ikompli jipperikola r-reputazzjoni ta' pajjiżna u jiżolana mill-Unjoni Ewropea. L-attitudni tal-Prim Ministru Muscat hi ċara wkoll fil-persistenza tiegħu li jipparaguna l-iskema ta' Malta ma' dawk tal-Awstrija u ċ-Ċipru, meta dawn il-pajjiżi stess diġà taw spjegazzjonijiet dettaljati għaliex dan mhuwiex il-każ. Din l-insistenza wkoll tipperikola r-reputazzjoni ta' Malta, speċjalment ma' dawk il-pajjiżi milquta. Il-Partit Nazzjonalista jfakkar li jeżisti kunsens wiesa f'pajjiżna li l-iskema tal-bejgħ taċ-ċittadinanza kif imressqa mill-Gvern mhijiex aċċettabbli. L-Oppożizzjoni, l-imsieħba soċjali u s-soċjetà ċivili, il-pubbliku ġenerali u issa anke Membru Parlamentari fuq in-naħa tal-Gvern stess ilkoll qed jisħqu li l-iskema għandha tiġi rrikonsidrata mill-Prim Ministru Muscat. Il-Partit Nazzjonalista jtenni l-appell tiegħu lill-Prim Ministru biex ma jkomplix iwebbes rasu fil-bejgħ taċ-ċittadinanza ta' pajjiżna. Uffiċċju Informazzjoni Partit Nazzjonalista
Il-Prim Ministru jibqa' jinsisti li jbiegħ iċ-ċittadinanza akkost ta' kollox